b'\n_START_ARTICLE_\nWinston Churchill\n_START_SECTION_\nPoreklo, \xc5\xa1olanje in voja\xc5\xa1ka slu\xc5\xbeba\n_START_PARAGRAPH_\nBil je sin britanskega politika lorda Randolpha Churchila in ameri\xc5\xa1ke milijonarske h\xc4\x8derke Jenie Jerome. Po o\xc4\x8detovi strani je spadal med visoko angle\xc5\xa1ko plemstvo (njegov ded sir John Winston Spencer Churchill je bil sedmi vojvoda Marlboroughski. Kot tretji sin Randolph Churchill ni podedoval lordskega naziva, se je pa podobno kot njegov sin zato resno lotil politike. Randolph je sina v celoti prepustil zasebnemu \xc5\xa1olanju, Winston je zelo navezan na svojo varu\xc5\xa1ko, ob \xc5\xa1olanju pa redno in bogato pi\xc5\xa1e svoji materi, saj mu o\xc4\x8de le redko odpi\xc5\xa1e. \xc4\x8cetudi je njegov o\xc4\x8de pomemben in viden politik, do\xc5\xbeivi vi\xc5\xa1ek kariere kot del kabineta odgovoren za Burmo, Britansko Indijo in provinco Aden, \xc4\x8detudi je ve\xc4\x8dkrat bil blizu mesta ministrskega predsednika. Zadnja leta njegovega \xc5\xbeivljenja so bila du\xc5\xa1evno okrnjena zaradi bolezni. _NEWLINE_Winstonovo poreklo kot tudi o\xc4\x8detov polo\xc5\xbeaj mu je zagotovilo sprejem v elitne \xc5\xa1ole. Od 1881 do 1892 je obiskoval \xc5\xa1ole v Ascotu, Brightonu in Harrowu. Z veliko truda si je pridobil nekaj klasi\xc4\x8dne izobrazbe in starih jezikov, redno pisanje pisem svoji mami pa je tudi bila dobra vaja za pisanje. Avtoritativen \xc5\xa1olski sistem mu ni ustrezal in ve\xc4\x8dkrat ni izdelal razreda. Po o\xc4\x8detovi oceni, ko je videl mladega Winstona se igrati z voja\xc4\x8dki, so ga vpisali v voja\xc5\xa1ko akademijo. Po \xc5\xa1olanju se je potegoval za sprejem v oboro\xc5\xbeene sile, vendar dvakrat ni opravil sprejemnega izpita. Leta 1893 je pri\xc5\xa1el kot kadet v Sandhurst in z 21. leti je postal konjeni\xc5\xa1ki poro\xc4\x8dnik v 4. huzarskem regimentu. Tu je spoznal, da je \xc2\xbbrojen bojevnik\xc2\xab. Svoji materi ve\xc4\x8dkrat pi\xc5\xa1e kako pomembno mu je, da se doka\xc5\xbee v bitki, zelo zgodaj poka\xc5\xbee tudi mo\xc4\x8dno \xc5\xbeeljo po kasnej\xc5\xa1i uveljavitvi v politiki, kjer je z opaznim interesom opazoval o\xc4\x8detove padce in vzpone._NEWLINE_Na boji\xc5\xa1\xc4\x8du, dale\xc4\x8d od \xc5\xa1olskega pritiska, se je pokazal \xc5\xa1e kot poro\xc4\x8devalec in objektivni novinar iz vojnih vrst, kasneje pa tudi pisec kratkih prijetnih zgodbic, kar se je pokazalo za dober na\xc4\x8din, da se uveljavlja poleg v vojski tudi doma in pri tem tudi zaslu\xc5\xbei nekaj denarja. Do konca \xc5\xbeivljenja je imel kot novinar in avtor knjig izpiljen slog, veliko truda je vlagal tudi v svoje govore._NEWLINE_Med letoma 1895 in 1901 je do\xc5\xbeivel kot vojak in vojni poro\xc4\x8devalec 5 vojn: na Kubi, v Indiji in v drugih delih britanskega kraljestva. V bitki pri Omadurju v Sudanu je sodeloval v enem od zadnjih napadov konjenice v svetovni zgodovini. Ko je bil v prvi burski vojni ujet, se mu je posre\xc4\x8dil spektakularen pobeg, ki je bil zelo odmeven doma, a ni bil povsem tovari\xc5\xa1evski do svojih sojetnikov ob tem. Iz tega obdobja je trening v igri pola, kjer se izka\xc5\xbee za mo\xc4\x8dnega, spretnega igralca z veliko energije.\n_START_SECTION_\nPoliti\xc4\x8dni vzpon\n_START_PARAGRAPH_\n\xc5\xbde leta 1899 se je neuspe\xc5\xa1no potegoval za sede\xc5\xbe v spodnjem domu britanskega parlamenta. Po povratku iz burske vojne je bil kot konzervativec (Tory) izvoljen. Kot prista\xc5\xa1 proste trgovine in nasprotnik carin je pre\xc5\xa1el med liberalce (Whig). Vzrok je bil spor okoli vpra\xc5\xa1anja \xc2\xbbprosta trgovina ali za\xc5\xa1\xc4\x8ditne carine\xc2\xab._NEWLINE_Leta 1908 spozna Clementine Hozier in se naglo zaljubi. \xc5\xa0e istega leta se poro\xc4\x8dita in ostaneta skupaj poro\xc4\x8dena ve\xc4\x8d kot 56 let. Skupaj sta imela 5 otrok._NEWLINE_V letih po 1906 je presenetil prijatelje in sovra\xc5\xbenike s svojo sposobnostjo kot podsekretar za kolonije, kot minister za gospodarstvo in kot minister za notranje zadeve. Ko se je za\xc4\x8del zaostrovati nem\xc5\xa1ko - britanski pomorski konflikt ga premier Asquith 1911 imenoval za prvega lorda admiralitete (ministra za vojno mornarico). Njegova najpomembnej\xc5\xa1a odlo\xc4\x8ditev v tej vlogi pred prvo svetovno vojno je bila sprememba goriva za kotle na vojnih ladjah s premoga na nafto, kar je bistveno pove\xc4\x8dalo njihov akcijski radij.\n_START_SECTION_\nPrva svetovna vojna in \xc5\xbeivljenje po vojni\n_START_PARAGRAPH_\nKot \xc4\x8dlan kabineta (vlade) in poveljnik Kraljeve vojne mornarice je sodeloval pri vseh bistvenih odlo\xc4\x8ditvah vojne strategije._NEWLINE_Najve\xc4\x8dji polom za mornarnico je bil njegov na\xc4\x8drt, da bi Nem\xc4\x8dijo in Avstro-Ogrsko napadli preko njune zaveznice Tur\xc4\x8dije z juga. Izkrcanje zavezni\xc5\xa1kih \xc4\x8det na polotoku Gallipoli pri Dardanelah je bil zaradi oklevanja in zapletov takrat krvavo odbit. Moral je prevzeti posledice in je 18.maja 1915 odstopil. Mnogi so \xc5\xbee tedaj spoznali njegov potencial, saj \xc5\xa1teje ta njegova strategija za enega zadnjih izvirnih idej v vojnah. \xc4\x8casopis Observer je napisal: \xc2\xbbJe \xc5\xa1e mlad, ima pa srce leva. \xc4\x8cas njegovega triumfa bo \xc5\xa1e pri\xc5\xa1el\xc2\xab. O do\xc5\xbeivljanju prve svetovne vojne je napisal knjigo Svet v krizi. V novembru se je javil v oboro\xc5\xbeene sile in od\xc5\xa1el v Francijo, kjer je kot major poveljeval bataljonu. _NEWLINE_Leta 1916 je zopet uspe\xc5\xa1no kandidiral za mesto v domu predstavnikov ljudstva. Zaradi poraza ni bil do konca vojne ve\xc4\x8d dobrodo\xc5\xa1el \xc4\x8dlan kabineta, \xc4\x8detudi so ga uporabljali za marsikaj. Pomembno je kot politik prispeval tudi pri zgodnjem razvijanju v mornarnici tanka kot ladje (vozila), ki bo lahko prevozila jarke. Bil je tudi med prvimi, ki je spoznal bodo\xc4\x8do vlogo vojnega letalstva in podpiral razvoj v to smer. Do padca vlade Lloyda Georga leta 1922 je vodil vojno ministrstvo in ministrstvi za zra\xc4\x8dni promet in kolonije._NEWLINE_Sam se po vojni ne prepozna v liberalni stranki, te\xc5\xbeave pa mu povzro\xc4\x8dajo tudi stali\xc5\xa1\xc4\x8da delavske stranke, katere sistem socializem je po njegovem neustaven. Tako si \xc5\xbeeli ustanoviti svojo lastno stranko konstitucionalistov, ki pa \xc5\xbeal ne more nastati, saj mu ponudijo mesto v vladi. Leta 1924 je ponovno vstopil v konservativno stranko in novembra postal dav\xc4\x8dni minister in je to ostal do padca vlade 1929. Uvedel je zlato podlago za denar, kar je povzro\xc4\x8dilo veliko brezposelnost in klice k stavkam. Med svetovnima vojnama se vzpostavlja narodna debata o socializmu in delavska stranka in njen vpliv opazno rasteta. Nasprotoval je popu\xc5\xa1\xc4\x8danju pri vpra\xc5\xa1anju indijske samostojnosti. Ker je v skrbi za finance omejeval prora\xc4\x8dun namenjen oboro\xc5\xbeevanju, je bil najglasnej\xc5\xa1i in najbolj odlo\xc4\x8den v nasprotovanju do nacisti\xc4\x8dne Nem\xc4\x8dije, ki je s kr\xc5\xa1enjem pogodb investirala vsa sredstva v proizvodnjo oro\xc5\xbeja in ladij in letalstva, in bil progla\xc5\xa1en za vojnega hujska\xc4\x8da. Kot tak je bil ponovno izlo\xc4\x8den iz kabineta vlade in bil tako izlo\xc4\x8den iz vladne stranke in postavljen v negotov polo\xc5\xbeaj. Zaradi njegovih stali\xc5\xa1\xc4\x8d je bil ve\xc4\x8dkrat zasmehovan in javno kritiziran, njegova \xc5\xbeena je ve\xc4\x8dkrat poslu\xc5\xa1ala \xc5\xbealjive pripombe na mo\xc5\xbeev ra\xc4\x8dun, tudi protestno zapustila zabave. Tako je bil 10 let pred za\xc4\x8detkom II. svetovne vojne prepu\xc5\xa1\xc4\x8den politi\xc4\x8dni osami, a \xc5\xa1e vedno precej zanimiv kot javna osebnost in pisec. Njegova pozicije je bila tudi dvomljiva z ozirom, da je njegov bratranec lord Londonderry v istem obdobju navdu\xc5\xa1en nad nem\xc5\xa1kimi re\xc5\xa1itvami gospodarske krize. _NEWLINE_Umaknil se je na posestvo Chartwell in se posvetil slikarstvu ter pisanju. Posvetil se je zgodovinopisju. Prva njegova knjiga o prvi svetovni vojni je bila ena prvih knjig, kjer je udele\xc5\xbeenec zgodovine napisal svoj pogled na nedavno prestale dogodke za bralce. Napisal je tudi zgodovino prvega lorda slavne plemi\xc5\xa1ke rodbine Marlborough in svojega prednika, v tem obdobju pa se je lotil pisanja zgodovine vseh angle\xc5\xa1ko govore\xc4\x8dih ljudi, knjigo velikega obsega, ki pa je bila zaklju\xc4\x8dena in objavljena \xc5\xa1ele po 2.svetovni vojni. Pri raziskovanju si je pomagal z mladimi raziskovalci in tajnicami. Posvetil se je gradnji, popravljanju svojega posestva, ponudil je dru\xc5\xbebo pomembnim vrstnikom kakr\xc5\xa1en je bil Lawrence Arabski, Charliejem Chaplinom in podobni. Z vnovi\xc4\x8dno kandidaturo je bil izvoljen, a njegovi govori so bili namenjeni izpraznjeni dvorani, tudi pisanje \xc4\x8dlankov je redkokdaj cenjeno, saj ve\xc4\x8dino pisanja namenja groze\xc4\x8dim razmeram v Nem\xc4\x8diji. Pomaga si z obvestili in zbiranjem informacij iz razli\xc4\x8dnih virov o nem\xc5\xa1kem (prekomernem) in britanskem (ne)oboro\xc5\xbeevanju. Izpostavi se tudi v bran kralju Edvardu VIII pred njegovo abdikacijom.\n_START_SECTION_\nPovratek v vlado\n_START_PARAGRAPH_\nChurchillovih svaril pred nacisti\xc4\x8dno Nem\xc4\x8dijo dolgo niso jemali resno. Po priklju\xc4\x8ditvi Avstrije in vstopu Nemcev v \xc4\x8ce\xc5\xa1koslova\xc5\xa1ko so ga zopet za\xc4\x8deli poslu\xc5\xa1ati volivci, a stranka je bila izrazito pacifisti\xc4\x8dna in zadr\xc5\xbeana nasproti ideji skoraj\xc5\xa1nje vojne. Premier Neville Chamberlain ga je ponovno imenoval za prvega lorda admiralitete zaradi pritiska svojih volivcev, na\xc4\x8drtoval je izkrcanje v norve\xc5\xa1kem Narviku (da bi presekal oskrbovanje Nem\xc4\x8dije z \xc5\xbeelezovo rudo), vendar so morali akcijo prekiniti, saj so jih Nemci prehiteli. _NEWLINE_Britanski imperij je bil ogro\xc5\xbeen prav tako z odcepom Indije. Uvedba dominiona nad Indijo in pogajanja o novi indijski ustavi so bila za Churchilla ljuba tema, saj je temu izrazito kljuboval, zato je bil \xc5\xa1e dodatno neprijeten za svojo stranko, ki je tedaj skrbela za pogajanja ob osamosvajanju Indije. Osamosvojitev Indije je bila po njegovem mo\xc5\xbena le ob ureditvi odnosov med hindujci in muslimani ter kvalitetno re\xc5\xa1itvijo minimalnih pravic nedotakljivi kasti. Le tolik\xc5\xa1na civiliziranost bi po njegovem omogo\xc4\x8dila, da Indija ne razpade v hudo krizo ob osamosvojitvi od Britanskega imperija. Ob zasebnem razgovoru z indijskim podjetnikom je prosil, naj poskrbijo za dvig stale\xc5\xbea vseh indijcev. Za \xc4\x8das Gandhijevega posta v zaporu, ko je imel tudi sicer te\xc5\xbeave, je Churchill bil nemilosten do njega in mu ni \xc5\xbeelel popustiti, \xc4\x8detudi se je tudi sam takrat, med vojno, ukvarjal s hudim prebolevanjem plju\xc4\x8dnice in utrpel tudi manj\xc5\xa1o kap.\n_START_SECTION_\nVojni premier\n_START_PARAGRAPH_\nNem\xc5\xa1ka zasedba Poljske, Norve\xc5\xa1ke, Luksemburga, Nizozemske in Belgije ter groze\xc4\x8d zlom Francije so povzro\xc4\x8dili, da je premier Chamberlain izgubil vso podporo pri ljudstvu in v parlamentu. Moral je odstopiti in \xc4\x8deprav so Churchilla krivili za polom pri Narviku, je bil edini mo\xc5\xbeni naslednik. 10. maja 1940 je skupaj z liberalno stranko ustanovil novo vlado. Poleg premierskega polo\xc5\xbeaja je obdr\xc5\xbeal \xc5\xa1e vojno ministrstvo.\n_START_SECTION_\nNevarnost invazije in zra\xc4\x8dna bitka\n_START_PARAGRAPH_\nChurchillovi prvi veliki nalogi sta bili evakuacija premaganega ekspedicijskega korpusa iz Dunkerqueja in obramba pred invazijo. Za drugo je prve ukrepe sprejel takoj po nastopu kot premier. Letalski proizvodnji je dodelil najvi\xc5\xa1jo prioriteto in zadol\xc5\xbeil zanjo lorda Beaverbrooka. Ne nazadnje zaradi dose\xc5\xbekov Beaverbrooka in letalskega mar\xc5\xa1ala Hugha Dowdinga je kraljevo vojno letalstvo (Royal Airforce) zadalo Nem\xc4\x8diji v letalski bitki za Britanijo prvi pomembni poraz._NEWLINE_Ukazal je potopiti francosko sredozemsko floto v oranskem pristani\xc5\xa1\xc4\x8du, pri \xc4\x8demer je umrlo 1.267 francoskih mornarjev. Potrebno je bilo namre\xc4\x8d prepre\xc4\x8diti, da bi po premirju med Nem\xc4\x8dijo in Vichyjevsko vlado pri\xc5\xa1la v roke nem\xc5\xa1ki vojni mornarici. _NEWLINE_Nem\xc5\xa1ki na\xc4\x8drt za invazijo (Operacija Morski lev) so jeseni 1940 vedno znova prestavljali in spomladi 1941 dokon\xc4\x8dno opustili. V tem \xc4\x8dasu so nem\xc5\xa1ki bombniki stalno napadali London in mesta v ju\xc5\xbeni Angliji.\n_START_SECTION_\nPovojni \xc4\x8das\n_START_PARAGRAPH_\nPrve povojne volitve je Churchill izgubil in na oblast je pri\xc5\xa1la delavska stranka. Naslednjih 6 let je bil vodja opozicije v Spodnjem domu. Njegovo predavanje na Westminster kolid\xc5\xbeu v Fultonu, ZDA, kjer je uporabil izraz\xc2\xa0\xc2\xbb\xc5\xbeelezna zavesa\xc2\xab, je postalo prerokba, \xc4\x8detudi je bil odziv na to predavanje predvsem kriti\xc4\x8dno. Velja za pomembnega vizionarja Evropske unije, ki je zagovarjal jasna pravna pravila med dr\xc5\xbeavami Evrope in tako prepre\xc4\x8devanje tak\xc5\xa1nih nepravilnosti, ki bi pomenili svetovni konflikt. _NEWLINE_Konzervativna stranka je zopet zmagala leta 1951 in Churchill se je ponovno vselil na Downing Street 10. Vztrajal je na ohranjanju mo\xc4\x8di svoje dr\xc5\xbeave in potegnil mnoge odlo\xc4\x8dne poteze. Tako se je zavzemal za omejitev emigracij Indijcev, gradnjo domov/hi\xc5\xa1 za prenovo bombardiranih gradenj in si prizadeval nadaljevati trdne odnose z ZDA in tedanjih predsednikom Dwightom Einsenhowerjem. Po Stalinovi smrti je \xc5\xbeelel vzpostaviti tudi trdnej\xc5\xa1e odnose s Sovjetsko zvezo, a to ni bilo po volji ZDA. Leta 1953 je bil imenovan za viteza reda Hla\xc4\x8dne podveze, dedni plemi\xc5\xa1ki naslov pa je odklonil.  _NEWLINE_Med mandatom je do\xc5\xbeivel ve\xc4\x8d sr\xc4\x8dnih napadov in leta 1955 pred\xc4\x8dasno odstopil. Nasledil ga je Anthony Eden, tedaj minister za zunanje zadeve. Do smrti, star 90 let, je \xc5\xbeivel odmaknjeno skupaj z \xc5\xbeeno Clementine. John F. Kennedy ga je imenoval za \xc4\x8dastnega dr\xc5\xbeavljana ZDA, a zaradi bolezni ni mogel priti na razglasitev v Washington. Preminil je na 70 let kasneje na dan smrti svojega o\xc4\x8deta. Njegov sin Randolph je umrl kmalu za njim.\n_START_SECTION_\nPogreb\n_START_PARAGRAPH_\n\xc5\xa0lo je za enega najbolj mno\xc5\xbei\xc4\x8dnih pogrebov tistega \xc4\x8dasa po smrti Johna F. Kennedya. Pogreb je bil predvajan po celem svetu. Z izjemo Kitajske so vse dr\xc5\xbeave sveta poslale svojega predstavnika na pogreb. Kot pomemben Angle\xc5\xbe ima spomenik tudi v Westminstru.\n_START_SECTION_\nKnji\xc5\xbeevnik, pisec, zgodovinar\n_START_PARAGRAPH_\nWinston Spencer Churchill\xc2\xa0je bil plodovit pisec, podpisoval se je\xc2\xa0Winston S. Churchill, predvsem zato, ker je v istem \xc4\x8dasu deloval uveljavljen romanopisec iz ZDA z istim imenom. Zato je Spencer oziroma inicialka S postala pomemben del pi\xc5\xa1\xc4\x8deve identitete. _NEWLINE_Churchillova prva pla\xc4\x8dana slu\xc5\xbeba je bila serija \xc4\x8dlankov o Kubanski vojni za neodvisnost. Tekom svojega \xc5\xbeivljenje mu je bilo poleg politike pisanje najpomembnej\xc5\xa1i vir zaslu\xc5\xbeka, napisal je 8 do 10 milijonov besed v ve\xc4\x8d kot 40 knjigah, tiso\xc4\x8dih \xc4\x8dlankih za revije in \xc4\x8dasopise (pomemben nadpovpre\xc4\x8dno dobro pla\xc4\x8dan sindikaliziran kolumnist za angle\xc5\xa1kogovore\xc4\x8de \xc4\x8dasopise) ter vsaj dva filmska scenarija. Kot pisatelj se je mo\xc4\x8dno naslanjal na raziskovanje angle\xc5\xa1kih \xc5\xa1tudentov zgodovinopisja, njihove povzetke in akademska dela, za njihovo delo jih je tudi pla\xc4\x8dal. Ve\xc4\x8dina pisateljevanja je bila posledica sodelovanja med Churchillom in tajnikom, saj je knjigo narekoval, nato pa ve\xc4\x8dkrat revidiral osnutke, podobno metodo je imel tudi pri pisanju govorov._NEWLINE_Roman Savrola, ki ga je napisal okoli \xc4\x8dasa, ko je bil vojak, je Churchillovo najve\xc4\x8dje leposlovno delo. Kot roman je precej obi\xc4\x8dajen v svojem \xc5\xbeanru, ozadje za zgodbo pa je revolucija v izmi\xc5\xa1ljeni evropski dr\xc5\xbeavi. Nekaj likov ima prepoznavne zna\xc4\x8dilnosti \xc4\x8dlanov njegove dru\xc5\xbeine. Tudi njegova druga knjiga River War (1899) je bila napisana, ko je bil Winston \xc5\xa1e britanski vojak. Tokrat je \xc5\xbee zgodovinska, vsebuje poro\xc4\x8dilo o britanskem osvajanju Sudana in poro\xc4\x8dilo iz bitk ter nekaj zbranih informacij o muslimanskih nasprotnikih in preroku, ki \xc5\xbeeli ponovno osvojiti Egipt. Sicer so knjige bile praviloma vsaj deloma zgodovinopisje pri \xc4\x8demer je ogromno vlo\xc5\xbeil v kvalitetno \xc5\xa1tudiozno ugotavljanje dejstev, odlikoval pa ga je tudi avanturisti\xc4\x8den, deloma epi\xc4\x8den, celo dramati\xc4\x8dno bombasti\xc4\x8den slog pisanja._NEWLINE_Pomen Churchillovega pisanja je predvsem akademska raziskanost mnogih zgodovinskih okoli\xc5\xa1\xc4\x8din, kritiziranje britanske kolonialne politike, ki se naj ne bi poglobila dovolj v zgodovino ljudstev, s katerimi ima opravka, povzdigovanje poguma voj\xc5\xa1\xc4\x8dakov. Ker se je mnogega zgodovinskega pisanja lotil kot nekdanji predsednik vlade, je mnogokrat izkazano, da je napisal uradno zgodovino druge svetovne vojne, ali vsaj uradno zgodovino te vojne s stali\xc5\xa1\xc4\x8de Britanskega imperija, katerega pri\xc4\x8devalec in predstavnik je tedaj bil.'